陈宓
送邹给事
皇天祐我宋，衮衮生巨人。正学迈贾董，彤庭亲选抡。声名喧宇宙，勋业见寅亮。伟哉吕与李，王陈踵经纶。文章特馀事，德行金玉纯。文靖有雅量，风云际熙辰。所以到圣治，唐虞俗再淳。先生轶前驾，学力欺孟荀。平生事靖退，墨头自要津。群小竞狐媚，佳兵媒其身。挺然出正论，玉色垂大绅。银台凛风驳，世仰凤与麟。直道志丘壑，通涂辍枢钧。岂为一己计，宁牧千里民。泉山号大郡，氓贾甲七闽。以宽则容奸，急则鳏寡颦。先生得其道，三年政和均。孰疾不得医，孰屈不得伸。餐药置左右，砂芹不再陈。建阁储六籍，凿井膏城闉。巍巍百雉堞，楼橹俄一新。海壖亦有学，穷邑增廪囷。百废已具举，一毫不惊尘。此特以迹言，孰识襟怀春。下士有一善，不啻连城珍。斯民有一隐，不啻闻频呻。遂令无远迩，士民尽归仁。四海望霖雨，行当趋紫宸。皋夔踵高躅，岂特诸子伦。某也未闻道，一官尝苦辛。蹉跎二纪馀，抱志几郁湮。得宰山水县，低头抚凋贫。连岁田少收，输殿不见嗔。顷年有疑狱，口讷愧訚訚。高明一垂照，三囚脱死濒。缪政了无术，教条每知遵。罪戾惧不免，荐扬果何因。感恩方激切，归辕遽攀轮。焦桐既蒙盼，寿或柏与椿。敢不自奋励，冀陪东阁宾。